Христо Смирненски
Барометър

chitanka.info

Посвещава се на всяка хубава госпожица от ул. „Пиротска“

Очите ти са барометър

и ясно в тях чета:

душевния си буен ветър,

повял от чудната страна

на любовта,

негаснещата топлина

на моята мечта,

дъждец от бисерни сълзи,

отронени за теб,

и черний облак, що пълзи

към моя Феб.

И всичко в тез очички знойни

е блясък и лъчи,

но между тез неща безбройни

един печален образ днес

най-хубаво личи.

И този лик един и същ

е източник могъщ

на толкоз топлите лъчи

на твоите очи…

И той зове се: портмоне.

Ала когато той угасне,

не ще се мине седмица поне,

и пламъкът на тез очи прекрасни

под нулата ще спадне,

ще духнат ветрове прохладни

и ще настъпи лют

и безпощаден студ.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.